Suomen tunnetuin pelisäveltäjä kertoo, kuinka pelien musiikki on matkalla taustalta estradeille.

Trine 2

Helsinkiläinen pelistudio ZORG herätti huomiota pari vuotta sitten, kun sen perustaja Petsku Putkonen möi vaikuttavan laajan Transformers-figuurikokoelmansa rahoittaakseen studiotaan.

Hän ilmaisi teollaan vilpitöntä rakkautta pelien kehittämistä kohtaan aikana, jolloin muut keskittyvät pohtimaan käyttäjähankintaa, optimoimaan analytiikkaa ja hiomaan markkinointikikkoja.

Helmikuussa julkaistu ZORGin ensimmäinen peli AG Drive on saanut pelattavuuden ja Zorg 3D -pelimoottorin ohella hehkutusta myös musiikistaan. Se on ilahduttavaa, koska mobiilipeleissä suosituin näppäin on yleensä ääntenvaimennusnäppäin.

AG Drive

AG Driven soundtrackin koostanut pelisäveltäjä Ari Pulkkinen toteaa, että hän on käynyt samat keskustelut pelien äänisuunnittelun toissijaisuudesta jo yli kymmenen vuotta sitten. Silloin pc- ja konsolipelejä pelattiin vielä enimmäkseen äänikorttien mukana tulleiden matopurkkien tai tv:n kaiuttimien kautta.

Pelisäveltäjä Ari Pulkkinen

Mitä enemmän pelit ovat kehittyneet laadullisesti ja teknisesti, sitä enemmän pelaajat ovat alkaneet kiinnittää huomiota myös äänipuoleen. Nyt suurimmalla osalla on pelatessaan joko kotiteatterijärjestelmä tai laadukkaat kuulokkeet. Pulkkinen uskoo, että sama kehitys tullaan näkemään myös mobiilipeleissä, kunhan musiikki ja äänisuunnittelu nousevat laadultaan konsolipelien tasolle.

Ei mitään taustamusiikkia

Pulkkinen on Suomen tunnetuimpia pelisäveltäjiä. Hänen sävellyksiään on kuultu monissa kotimaisissa menestyspeleissä, kuten Angry Birds, Resogun, Trine, Trine 2 sekä Outland. Pulkkinen korostaa, että alkuperäinen pelimusiikki voi olla ammattimaisen kuuloista meininkiä, jota voi kuunnella myös pelin ulkopuolella.

Laadukkailla peleillä on valtava kuulijakunta ja pelaajilla merkittävä potentiaalinen ostovoima. Pelimusiikkia ei kuitenkaan ole maailmalla juuri tuotu ulos tässä mittakaavassa, mistä on syyttäminen ”taustamusiikki”-asennetta sekä sopimus- ja ansaintamallien hidasta kehittymistä. AG Drivessa käytettiin nyt ensimmäistä kertaa uusia, Suomessa kehitettyjä sopimusmalleja.

AG Driven soundtrack on omintakeinen myös siitä syystä, että tekijäkaartissa on joukko tunnettuja pelimusiikin säveltäjiä. Kotimaisen pelimusiikin taso on Pulkkisen mukaan kova mobiilipeliprojektien säveltämisestä AAA-luokan tuotantoihin. Hän jatkaa, että kovia tekijöitä olisi AG Driveen ollut ehdolla enemmänkin, mutta kaikkia ei voitu mahduttaa ensijulkaisuun.

Angry Birds

AG Driven musiikki syntyi ZORG-hengessä intohimolla ja sisulla. Pulkkinen itse on Suomen tunnetuin pelisäveltäjä, ja hän vastasi siitä, miltä kokonaisuus tulisi kuulostamaan. Hän oli tehnyt kattavan pohjatyön levyn hengestä, ohjeet biisien tekoon ja referenssilistat artisteille. Yksi kiinnostavimmista tehtävistä oli saada pelin pääteema eli Jonne Valtosen They Call Me Speed kasaan.

Pulkkinen ei ollut täysin vakuuttunut kuunneltuaan kappaleen ensimmäisen version, mutta biisiraakileen loppupuolella oli huikea kertosäe, joka kiinnitti huomion. Pulkkinen ohjeisti Valtosta tekemään biisin uusiksi kertosäkeen ympärille, ja lopputulos olikin sitten aivan mahtava!

Uusia mahdollisuuksia

Pelimusiikin kuuluvin muoto ovat tällä hetkellä pelimusiikkikonsertit, joita on Suomessakin järjestetty useita. Pulkkinen uskoo, että pelimusiikista tulee vielä huomattavasti isompi juttu, kunhan hittejä ryhdytään julkaisemaan enemmän ensin pelien kautta. Konsertit toki edesauttavat profiilin nostoa ja sitä kautta vievät pelimusiikkia sekä radioon että klubien remixeihin.

Resogun

Musiikki voi tarjota pelinkehittäjille uuden ansaintamahdollisuuden. Kovassa kilpailussa ZORGin kaltaiset pienet yritykset miettivät kuumeisesti keinoja saada pelinkehityksestä elantonsa. Pelien oheistuotteiden kehitys on vielä lastenkengissään, mutta se varmasti pääsee vauhtiin, kunhan musiikkiin aletaan peleissä todella panostaa ja musiikkiteollisuus pääsee yli pelien vähättelystä, toteaa Pulkkinen.

Muutos tapahtuu levy kerrallaan. Pulkkinen itse odottaa muun muassa Petri Alangon Quantum Breakin soundtrackiä ja korostaa, että huikeaa potentiaalia kyllä on, mutta yhteistyötä tarvitaan vieläkin enemmän.